Kompetenzi tal-Eurojust (kif definiti fl-Artikoli 3, 5, 6 u 7 tad-Deċiżjoni tal-Kunsill 2002/187/JHA, kif emendata bid-Deċiżjoni tal-Kunsill 2003/659/JHA u d-Deċiżjoni tal-Kunsill 2009/426/ĠAI)

Għanijiet L-Artikolu 3 tad-Deċiżjoni tal-Kunsill 2002/187/JHA, kif emendata bid-Deċiżjoni 2003/659/JHA u d-Deċiżjoni 2009/426/ĠAI Fil-kuntest ta' investigazzjonijiet u prosekuzzjonijiet, li jikkonċernaw żewġ Stati Membri jew aktar, ta' mġieba kriminali msemmija fl-Artikolu 4 fir-rigward ta' kriminalità serja, partikolarment meta din tkun organizzata, l-għanijiet tal-Eurojust għandhom ikunu li: (a) tistimola u ttejjeb il-koordinazzjoni, bejn l-awtoritajiet kompetenti tal-Istati Membri, ta' investigazzjonijiet u prosekuzzjonijiet fl-Istati Membri, waqt li tiġi kkunsidrata kull talba li toħroġ mill-awtorità kompetenti ta' Stat Membru u kull informazzjoni mogħtija minn korp kompetenti fis-sens tad-dispożizzjonijiet adottati fil-qafas tat-Trattati; (b) ittejjeb kooperazzjoni bejn l-awtoritajiet kompetenti tal-Istati Membri, b'mod partikolari billi tiffaċilita l-eżekuzzjoni ta’ talbiet għal, u deċiżjonijiet dwar, kooperazzjoni ġudizzjarja, inkluż dwar strumenti li jagħtu effett lill-prinċipju ta' rikonoxximent reċiproku; (c) tappoġġa altrimenti l-awtoritajiet kompetenti tal-Istati Membri biex itejbu l-effettività tal-investigazzjonijiet u l-prosekuzzjonijiet tagħhom. Funzjonijiet L-Artikolu 5 tad-Deċiżjoni tal-Kunsill 2002/187/JHA, kif emendata bid-Deċiżjoni 2003/659/JHA u d-Deċiżjoni 2009/426/ĠAI 1. Biex il-Eurojust tilħaq l-għanijiet tagħha, hija għandha twettaq il-funzjonijiet tagħha: (a) permezz ta' wieħed jew aktar membri nazzjonali kkonċernati skont l-Artikolu 6, jew (b) bħala Kulleġġ skont l-Artikolu 7: (i) meta mitluba hekk minn wieħed jew aktar membri nazzjonali kkonċernati b'każ ittrattat mill-Eurojust, jew (ii) meta l-każ jinvolvi investigazzjonijiet jew prosekuzzjonijiet li għandhom riperkussjonijiet fil-livell tal-Unjoni jew li jistgħu jolqtu Stati Membri għajr dawk li huma direttament ikkonċernati, jew (iii) meta hi involuta kwistjoni ġenerali relatata mal-kisba tal-għanijiet tagħha, jew (iv) meta altrimenti msemmija f'din id-Deċiżjoni. 2. Meta twettaq il-funzjonijiet tagħha, il-Eurojust għandha tindika jekk hijiex taġixxi permezz ta' wieħed jew aktar membri nazzjonali fis-sens tal-Artikolu 6 jew bħala Kulleġġ fis-sens tal-Artikolu 7. L-Artikolu 6 tad-Deċiżjoni tal-Kunsill 2002/187/JHA, kif emendata bid-Deċiżjoni 2003/659/JHA u d-Deċiżjoni 2009/426/ĠAI 1. Meta l-Eurojust taġixxi permezz tal-membri nazzjonali kkonċernati tagħha, hi: (a) tista' titlob, filwaqt li tagħti raġunijiet, lill-awtoritajiet kompetenti tal-Istati Membri kkonċernati sabiex: (i) iwettqu investigazzjoni jew prosekuzzjoni ta' atti speċifiċi, (ii) jaċċettaw li waħda minnhom tista' tkun f'pożizzjoni aħjar li twettaq investigazzjoni jew li tħarrek atti speċifiċi, (iii) jikkoordinaw bejn l-awtoritajiet kompetenti tal-Istati Membri kkonċernati, (iv) jistabbilixxu skwadra investigattiva konġunta f'konformità mal-istrumenti rilevanti ta' kooperazzjoni, (v) jipprovduha b'kull informazzjoni li tkun neċessarja biex taqdi l-funzjonijiet tagħha, (vi) jieħdu miżuri speċjali ta’ investigazzjoni, (vii) jieħdu kull miżura oħra ġustifikata għall-investigazzjoni jew prosekuzzjoni; (b) għandha tiżgura li l-awtoritajiet kompetenti tal-Istati Membri kkonċernati jinfurmaw lil xulxin b'investigazzjonijiet u prosekuzzjonijiet li ġiet infurmata bihom; (c) għandha tgħin l-awtoritajiet kompetenti tal-Istati Membri, fuq talba tagħhom, biex tiżgura l-aħjar kooperazzjoni possibbli f'investigazzjonijiet u prosekuzzjonijiet; (d) għandha tagħti għajnuna biex tittejjeb il-kooperazzjoni bejn l-awtoritajiet nazzjonali kompetenti; (e) għandha tikkoopera u tikkonsulta man-Netwerk Ġudizzjarju Ewropew, inkluż billi tuża u tagħti kontribut għat-titjib tal-bażi ta' informazzjoni dokumentata; (f) għandha, fil-każijiet imniżżla fl-Artikolu 3(2) u (3) u bi ftehim mal-Kulleġġ, tgħin f'investigazzjonijiet u prosekuzzjonijiet dwar l-awtoritajiet kompetenti ta' Stat Membru wieħed biss. 2. L-Istati Membri għandhom jiżguraw li l-awtoritajiet nazzjonali kompetenti jirreaġixxu mingħajr dewmien inġustifikabbli għal talbiet magħmulin taħt dan l-Artikolu. L-Artikolu 7 tad-Deċiżjoni tal-Kunsill 2002/187/JHA, kif emendata bid-Deċiżjoni 2003/659/JHA u d-Deċiżjoni 2009/426/ĠAI 1. Meta l-Eurojust taġixxi bħala Kulleġġ: (a) tista', għall-forom ta' kriminalità u offiżi msemmija fl-Artikolu 4(1) titlob lill-awtoritajiet kompetenti tal-Istati Membri kkonċernati, waqt li tagħti r-raġunijiet tagħha: (i) biex jibdew investigazzjoni jew prosekuzzjoni ta' atti speċifiċi, (ii) biex jaċċettaw li waħda minnhom tista' tkun f'pożizzjoni aħjar li tibda investigazzjoni jew biex tħarrek atti speċifiċi, (iii) biex jikkoordinaw bejn l-awtoritajiet kompetenti tal-Istati Membri konċernati, (iv) biex jistabbilixxu skwadra investigattiva konġunta f'konformità mal-istrumenti rilevanti ta' kooperazzjoni, (v) biex jipprovduha b'kull informazzjoni neċessarja għal qadi tal-funzjonijiet tagħha; (b) għandha tiżgura li l-awtoritajiet kompetenti tal-Istati Membri jinfurmaw lil xulxin b'investigazzjonijiet u prosekuzzjonijiet li ġew infurmati dwarhom u li għandhom riperkussjonijiet fuq livell tal-Unjoni jew li jistgħu jaffettwaw Stati Membri għajr dawk li huma direttament ikkonċernati; (c) għandha tgħin l-awtoritajiet kompetenti tal-Istati Membri, fuq talba tagħhom, biex tiżgura l-aħjar kooperazzjoni possibbli f'investigazzjonijiet u prosekuzzjonijiet; (d) għandha tagħti għajnuna biex ittejjeb il-kooperazzjoni bejn l-awtoritajiet kompetenti tal-Istati Membri, b'mod partikolari abbażi tal-analiżi tal-Europol; (e) għandha tikkoopera u tikkonsulta man-Netwerk Ġudizzjarju Ewropew, inkluż billi tuża u tagħti kontribut għat-titjib tal-bażi ta' informazzjoni dokumentata; (f) tista' tassisti lill-Europol, b'mod partikolari billi tipprovdiha b'opinjonijiet ibbażati fuq analiżijiet magħmula mill-Europol; (g) tista' tagħti appoġġ loġistiku f'każijiet imsemmija fil-punti (a), (c) u (d) hawn fuq. Dan l-appoġġ loġistiku jista' jinkludi għajnuna għal traduzzjoni, interpretazzjoni u l-organizzazzjoni ta' laqgħat ta' koordinazzjoni. 2. Fejn żewġ membri nazzjonali jew aktar ma jistgħux jaqblu dwar kif isolvu każ ta’ konflitt ta’ ġurisdizzjoni fir-rigward it-teħid ta’ investigazzjonijiet jew prosekuzzjonijiet taħt l-Artikolu 6 u b’mod partikolari l-Artikolu 6(1)(c), il-Kulleġġ għandu jintalab jagħti opinjoni mhux vinkolanti bil-miktub dwar il-każ, dment li l-kwistjoni ma setgħetx tiġi solvuta permezz ta’ qbil reċiproku bejn l-awtoritajiet nazzjonali kompetenti kkonċernati. L-opinjoni tal-Kulleġġ għandha tintbagħat minnufih lill-Istati Membri kkonċernati. Dan il-paragrafu huwa mingħajr preġudizzju għall-paragrafu 1(a)(ii). 3. Minkejja d-dispożizzjonijiet li jinsabu fi kwalunkwe strument adottat mill-Unjoni Ewropea rigward il-kooperazzjoni ġudizzjarja, awtorità kompetenti tista’ tirrapporta lill-Eurojust ċaħdiet rikorrenti jew diffikultajiet li jikkonċernaw l-eżekuzzjoni ta’ talbiet għal, u deċiżjonijiet dwar, kooperazzjoni ġudizzjarja inkluż dwar strumenti li jagħtu effett lill-prinċipju ta’ rikonoxximent reċiproku, u titlob lill-Kulleġġ sabiex joħroġ opinjoni mhux vinkolanti bil-miktub dwar il-kwistjoni, dment li din ma setgħetx tiġi solvuta permezz ta’ qbil reċiproku bejn l-awtoritajiet nazzjonali kompetenti jew permezz tal-involviment tal-membri nazzjonali kkonċernati. L-opinjoni tal-Kulleġġ għandha tintbagħat minnufih lill-Istati Membri kkonċernati.